OKRESNÁ PROKURATÚRA DOLNÝ KUBÍN 
Radlinského 1713/36, 026 06 Dolný Kubín 1

Číslo: Pv 25/16/5503	Dolný Kubín 26.04.2016 
EEČ: 2-38-15-2016

U Z N E S E N I E

Trestná vec:	obv. XXXXX 
Trestný čin:	Prečin Marenie výkonu úradného rozhodnutia podľa § 348 odsek 1 písmeno g Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Dolný Kubín 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: 460 XXXXX
povolanie: nezamestnaný
väzba: nie
ktorý je trestne stíhaný pre trestný čin:
- Prečin Marenie výkonu úradného rozhodnutia podľa § 348 odsek 1 písmeno g Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
-	aj napriek tomu, že mu bolo uznesením Okresného súdu Dolný Kubín sp. zn. 8C/60/2015-47 zo dňa 09. 10. 2015, ktoré nadobudlo právoplatnosť dňa 02. 12. 2015 nariadené dočasne nevstupovať do rodinného domu č. XXXXX nachádzajúceho sa v obci XXXXX, zapísaného na XXXXX XXXXX, ktorý je postavený na parcele XXXXX, zastavané plochy a nádvoria o výmere 141 m2, do právoplatného skončenia konania o vylúčenie odporcu z užívania predmetného rodinného domu, dňa 20. 01. 2016 v čase asi o 17.45 h sa neoprávnene zdržiaval v priestoroch uvedeného rodinného domu č. XXXXX v obci XXXXX, kde obdobne konal aj dňa 19. 01. 2016, kedy sa neoprávnene zdržiaval vo vnútorných priestoroch predmetného rodinného domu,

 a aj napriek tomu, že mu bolo uznesením Okresného súdu Dolný Kubín sp. zn. 8C/60/2015-47 zo dňa 09. 10. 2015, ktoré nadobudlo právoplatnosť dňa 02. 12. 2015 nariadené dočasne nevstupovať do rodinného domu č. XXXXX nachádzajúceho sa v obci XXXXX, zapísaného na LV č. XXXXX k. ú. XXXXX, ktorý je postavený na parcele XXXXX, zastavané plochy a nádvoria o výmere 141 m2, do právoplatného skončenia konania o vylúčenie odporcu z užívania predmetného rodinného domu, dňa 01. 02. 2016 opakovane v čase o 14.23 h, 19.23 h a 21.33 h zvonil zvončekom a búchal na vstupné dvere uvedeného rodinného domu č. XXXXX v obci XXXXX a dožadoval sa o vpustenie do domu, kde obdobne konal aj dňa 19. 01. 2016 a dňa 20. 01. 2016, kedy sa neoprávnene zdržiaval vo vnútorných priestoroch predmetného rodinného domu,,  
lebo obvinený nebol v čase činu pre nepríčetnosť trestne zodpovedný.  
 
Odôvodnenie:
Vyšetrovateľ PZ Okresného riaditeľstva PZ v Dolnom Kubíne, Odbor kriminálnej polície, I. oddelenie vyšetrovania uznesením pod sp. zn. ČVS:ORP-33/1-VYS-DK-2016 zo dňa 20. 01. 2016 začal trestné stíhanie podľa § 199 ods. 1 Tr. poriadku pre prečin marenie výkonu úradného rozhodnutia podľa § 349 Tr. zákona. Následne dňa 02. 02. 2016 poverený príslušník PZ Obvodného oddelenia PZ Dolný Kubín podľa § 199 ods. 1 Tr. poriadku začal trestné stíhanie pre prečin marenia výkonu úradného rozhodnutia podľa § 348 ods. 1 písm. g) Tr. zákona. Dňa 02. 02. 2016 bolo povereným príslušníkom PZ pod sp. zn. ORP-87/OO-DK-2016 a ORP-107/OO-DK-2016 vznesené obvinenie podľa § 206 ods. 1 Tr. poriadku XXXXX pre prečin marenia výkonu úradného rozhodnutia podľa § 348 ods. 1 písm. g) Tr. zákona.  Dňa 04. 02. 2016 poverený príslušník PZ rozhodol pod ORP-87/OO-DK-2016 podľa § 21 ods. 3 Tr. poriadku o spojení predmetných vecí do spoločného konania. 

	Sudca pre prípravné konanie Okresného súdu Dolný Kubín dňa 08. 02. 2016 vydal príkaz na vyšetrenie duševného stavu obvineného XXXXX podľa § 148 ods. 2 Tr. poriadku vo veci vedenej na Okresnej prokuratúre Dolný Kubín pod č. Pv 25/16/5503. 

V rámci prípravného konania bola zadokumentovaná trestná činnosť obvineného XXXXX, a to najmä výsluchom samotného obvineného, ako aj svedkyne XXXXX a XXXXX. 

Obvinený XXXXX vo svojej výpovedi zo dňa 02. 02. 2016 uviedol, že dňa 20. 01. 2016 šiel do ich rodinného domu zaniesť nejaké veci na oblečenie. Uviedol, že vie, že tam nemal ísť, lebo aj deň predtým ho odtiaľ policajti predvádzali. Dňa 01. 02. 2016 šiel do rodinného domu za účelom zobratia si liekov, ktoré tam mal v kuchyni. Zvonil na zvonček, ale nikto mu neotváral, tak sa tam vrátil neskôr. To už mu otvorila dcéra XXXXX, podala mu lieky a potom ho zobrali policajti. Ďalej k veci uviedol, že vie o zákaze, ktorý má určený Okresným súdom Dolný Kubín sp. zn. 8C/60/2015-47. Uviedol, že sa lieči na psychiatrickej ambulancii a taktiež bol niekoľkokrát hospitalizovaný na Psychiatrickom oddelení v Trstenej. Berie pravidelne lieky.
 
Svedkyňa poškodená XXXXX a XXXXX zhodne popísali priebeh skutkov tak, ako to uviedol obvinený. 

Vo vyšetrovacom spise sa ďalej nachádzajú listinné dôkazy, najmä zápisnica o trestnom oznámení, zápisnica o zadržaní a obmedzení osobnej slobody XXXXX, uznesenie 8C/60/2015-47, uznesenie 8C/64/2015-103, príkaz na vyšetrenie duševného stavu, znalecký posudok, správy na obvineného. 

Zo záverov znaleckého posudku vypracovaného XXXXX, znalcom z odboru zdravotníctvo – farmácia, odvetvie psychiatria a sexuológia č. 27/2016 vyplýva, že obvinený v minulosti a aj v čase spáchania skutku trpel a v súčasnosti trpí vážnou duševnou poruchou v pravom slova zmysle, a to demenciou pri Alzheimerovej chorobe so skorým začiatkom. 
Hlavným príznakom tejto duševnej poruchy je neliečiteľný, postupne sa zhoršujúci globálny úbytok rozumových schopností. Táto vážna duševná porucha v pravom slova zmysle zásadným spôsobom ovplyvnila konanie obvineného v súvislosti so spáchaním činu, za ktorý je trestne stíhaný. Motivácia jeho konania v čase vyšetrovaného skutku bola nezrozumiteľná, chorobná. 

Obvinený XXXXX v čase spáchania skutku následkom vážnej duševnej poruchy v pravom slova zmysle nevedel rozpoznať nebezpečenstvo svojho konania pre spoločnosť a toto svoje konanie nemohol ovládať. Jeho rozpoznávacie a ovládacie schopnosti boli následkom vážnej duševnej poruchy v pravom slova zmysle vymiznuté. Obvinený XXXXX nechápe zmysel trestného konania. Všetky poruchy v správaní, osobnostné a zdravotné ťažkosti u obvineného vyplývajú z vážnej duševnej poruchy, a to demencie pri Alzheimerovej chorobe so skorým začiatkom. 

Jedná sa o jednu z najťažších duševných porúch s nepriaznivou prognózou, do budúcnosti je perspektíva trvalej plnej invalidizácie obvineného, neschopnosti jeho samostatnej existencie s odkázaním na opatrovateľskú starostlivosť druhých osôb, do úvahy môže prichádzať aj pozbavenie spôsobilosti na právne úkony. Z medicínskeho hľadiska je pobyt obvineného na slobode nebezpečný pre spoločnosť, obvinený následkom vážnej duševnej poruchy v pravom slova zmysle nie je schopný rešpektovať a dodržiavať žiadne úradné rozhodnutie, zároveň jeho správanie môže byť nepredvídateľné a agresívne. Obvinenému navrhuje nariadiť ochranné psychiatrické liečenie ústavnou formou. 

Vo vyšetrovacom spise sa ďalej nachádza prehľad priestupkov obvineného, správa Okresného úradu Dolný Kubín, správa dolnooravskej nemocne s poliklinikou, výpis zo zdravotnej dokumentácie, odpis registra trestov a ostatný spisový materiál. 

Po skončení vyšetrovania poverený príslušník PZ predložil spisový materiál s návrhom na konečné opatrenie. 

Obvinený XXXXX dopustil prečinu marenia výkonu úradného rozhodnutia podľa § 348 ods. 1 písm. g) Tr. zákona.

Spáchanie skutku, ktoré sa kladie obv. XXXXX za vinu, je preukázané najmä výpoveďami svedkov a listinnými dôkazmi.
	
Zo zadováženého dôkazného materiálu vyplýva, že XXXXX po predchádzajúcom konflikte so svojou dcérou XXXXX mal uznesením Okresného súdu Dolný Kubín 8C/60/2015-47 zo dňa 09. 10. 2015, ktoré nadobudlo právoplatnosť dňa 02. 12. 2015, nariadené dočasne nevstupovať do rodinného domu č. XXXXX v obci XXXXX.  Dňa 19. 01. 2016 sa prvýkrát dopustil konania, ktorým porušil predmetné uznesenie Okresného súdu Dolný Kubín a vošiel do predmetného rodinného domu. Následne sa  v dňoch 20. 01. 2016 a 01. 02. 2016 v čase o 14.23 h, 19.23 h. a 21.33 h, neoprávnene zdržiaval v priestoroch rodinného domu a priľahlého dvora. 

A to napriek tomu, že mal vedomosť o predmetnom uznesení, ktorým mu bolo nariadené nevstupovať do rodinného domu. V každom z týchto prípadov jeho manželka a dcéra privolali hliadku polície, ktorá obvineného z domu vzala na obvodné oddelenie PZ. V každom z týchto prípadov mu bolo príslušníkmi PZ jednoznačne vysvetlené, že nemá vstupovať do rodinného domu. Už pri prvom svojom výsluchu uviedol, že má psychiatrické problémy  a bol liečený či ambulantne alebo ústavne na psychiatrickom oddelení. Konania sa dopúšťal viackrát. Intenzita konania bola na minimálnej úrovni, pretože sa nedopúšťal žiadneho vulgárneho alebo agresívneho konania. Svoje konanie odôvodňoval potrebou ísť zakúriť do domu, zobrať si lieky, osobné veci. 

	Skutok a konanie obvineného XXXXX bolo dostatočne zdokumentované a na základe zadováženého dôkazného materiálu je možné jednoznačne prijať záver, že obvinený XXXXX sa skutku dopustil a skutok je trestným činom.

Podľa § 23 Tr. zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Prokurátor má za to, že skutok, ktorý sa kladie XXXXX za vinu, vykazuje všetky znaky skutkovej podstaty trestného činu. Uvedené znaky skutkovej podstaty trestného činu boli naplnené konaním obvineného. Avšak vzhľadom k záverom znaleckého posudku vypracovaného znalcom z odboru zdravotníctvo a farmácia, odvetvie psychiatria, k vyšetreniu duševného stavu obvineného  a vzhľadom k ustanoveniu § 23 Tr. zákona je prokurátor toho názoru, že trestné konanie je potrebné zastaviť podľa § 215 ods. 1 písm. e) Tr. poriadku.

 Vzhľadom na vyššie uvedené skutočnosti prokurátor rozhodol tak, ako je uvedené vo výrokovej časti tohto uznesenia a trestné stíhanie obv. XXXXX podľa § 215 ods.1 písm. e) Tr. poriadku zastavil. 
Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.. 

JUDr. Martin Kokles 
prokurátor